गद्दाफी के संघर्ष विराम इनकार के बाद बढ़े हमले  
गद्दाफी द्वारा विद्रोहियों के संघर्ष विराम के प्रस्ताव को ठुकराने के बाद मिसरात में हवाई गतिविधियों और कई अन्य इलाकों में हवाई हमलों की खबर है।
लीबिया में मुअम्मर गद्दाफी सरकार द्वारा विद्रोहियों के संघर्ष विराम के प्रस्ताव को ठुकराने के बाद मिसरात में हवाई गतिविधियों और कई अन्य इलाकों में हवाई हमलों की खबर है।  गद्दाफी के खिलाफ चलाए जा रहे अभियान की कमान नाटो के हाथों में जाने के बाद अमेरिकी सरकार अपने लड़ाकू विमानों और टोमहवाक क्रूज मिसाइलों को हवाई अभियान से हटाने के लिए तैयार है।  अमेरिकी राष्ट्रपति बराक ओबामा के वायदे के मुताबिक नाटो को अभियान की कमान देने के साथ अमेरिकी सेना सहायक की भूमिका अदा कर रही है। वह विमानों के रखरखाव, निगरानी और ईंधन आदि में मदद कर रहीं है।  गद्दाफी के वफादार बलों के कब्जे वाले त्रिपोली के पूर्वी और दक्षिण पश्चिमी क्षेत्र अल खुम्स और अल रोजबान क्षेत्र में गठबंधन बलों ने शुक्रवार रात हवाई हमला किया।  अल खुम्स में रहने वाले एक व्यक्ति ने बताया कि उसने राजधानी से 120 किलोमीटर दूर स्थित नौसेना के स्थानीय शिविर में धमाकों की आवाज सुनी।